Marianne Jelved (RV), 2002-05-28:
I Det Radikale Venstre har vi stor forståelse for Socialdemokratiets initiativ, men vi mener ikke, at det er den rigtige måde at løse problemet på.
Det forlyder dér, hvor jeg har forhørt mig om spørgsmålet, at man bl.a. meget bruger HK-området til revalidering, hvilket er et stort problem.
Og jeg vil gerne appellere til undervisningsministeren om at tage det op med sine ministerkolleger, for det er faktisk temmelig udsigtsløst.
Så der er altså mange problemstillinger, som er komplekse og forbundet med det tema, vi behandler her i aften, og i forbindelse med Socialdemokratiets beslutningsforslag.
Så vil jeg også gerne sige, og det er sådan set en venlig hilsen til mine tidligere samarbejdspartnere i SR-regeringen og til den nye regering, at erhvervsuddannelserne netop er kommet til verden og er stærkt præget af parterne på arbejdsmarkedet.
Det kan være lidt træls at sidde og høre på, at det er så svært at tage fat i parterne i sådan et spørgsmål her, for de har vitterlig et hovedansvar for erhvervsuddannelsesområdet.
Hvis de vil have den indflydelse,
de har i dag,
har de også et hovedansvar for, at praktikpladssituationen løses.
Så vil jeg gerne bruge lejligheden til at kvittere over for de små og mellemstore virksomheder - det er der også andre ordførere der har gjort - for det er faktisk den del af virksomhederne, som virkelig skaffer praktikpladser, mens de store såkaldte berømte og kendte virksomheder, som ofte bryster sig af at have det store sociale ansvar, relativt tager færrest praktikanter.
Det mener jeg politisk er interessant, og det burde vi huske, når vi er ude til store arrangementer med de pågældende virksomheder.
Jeg er overbevist om, at med den konjunktur, vi har i øjeblikket, og de udsigter, vi har foran os i de kommende år, er der stigende brug for fagligt uddannede unge.
Jeg er enig i, at vejledningsindsatsen bør ændres. Her har ministeren i øvrigt annonceret, og det var under forberedelse af den tidligere minister, at ville sætte ind med et reformarbejde. Jeg vil opfordre regeringen, partierne i øvrigt og Uddannelsesudvalget til at interessere sig for de områder i landet, hvor der faktisk laves forsøg med at skaffe praktikpladser, og hvor det krones med enormt stort held eller dygtighed.
Aalborg er et område, hvor der ikke er mangel på praktikpladser, hvor man er gået ind i en forsøgsordning, hvor man har fået, jeg tror det er 2 mio. kr., til at sætte særlige lærerkræfter i stand til at gå ud og opsøge virksomhederne og faktisk skabe praktikpladser.
Derfor vil jeg slutte med en beklagelse over, at den tidligere statsminister, hr. Poul Nyrup Rasmussen, af mange grunde udskrev valget på et forkert tidspunkt.
Der var nemlig i forhold til det, vi drøfter her i aften, i forbindelse med finansloven forhandlinger, og de forhandlinger var langt fremme, om et bredt forlig om en flerårsaftale for erhvervsuddannelserne, hvori indgik økonomiske vilkår, der gjorde, at man kunne gøre noget, der ligner det, de gør i Aalborg.
Derfor er min indtrængende opfordring til ministeren at tage fat i parterne.
Det har ministeren sagt vil ske.
Dernæst at tage fat i partierne og lade os drøfte en flerårsaftale, der ændrer den økonomiske situation for erhvervsskolerne, for de kan ikke løfte den opgave, de skal, med den økonomiske situation, de er i. Det er ikke, fordi den tidligere regering har forsømt noget.
Ja, man kan sige, at den skulle have gjort det 1 år tidligere.
Det kunne af forskellige grunde ikke lade sig gøre.
Men forhandlingerne om en flerårsaftale for erhvervsskolerne var i gang i efteråret og indbefattede også denne problemstilling.
Derfor vil jeg bede ministeren om at tage fat i det.
Ministeren behøver ikke svare nu, jeg vil hellere have et ja senere end et nej nu.
Det bliver i hvert fald højt prioriteret fra Det Radikale Venstre i de kommende forhandlinger.